Julius Malema trouJulius Malema en Mantwa Matlala Foto: @kuliroberts, Twitter Julius Malema, leier van die Ekonomies Vryheidsvegters (EFF), en Mantwa Matlala het Saterdag tydens ŉ privaat seremonie in Seshego, Limpopo, trou aan mekaar beloof. Die Sunday Times berig meer as 20 veiligheidsbeamptes geklee in swart pakke en rooi dasse, het seker gemaak dat slegs uitgenooide gaste die saal betree. Meer as 500 mense het die seremonie in die groot, wit markiestent buite Matlala se ouerhuis bygewoon. Van die gaste het glo in ŉ helikopter opgedaag en is met ŉ Golf 7 na die plegtigheid vervoer. Malema het glo voor die troue ŉ duur verloofring gekoop met blou diamante, het die City Press berig. EFF-voorsitter Dali Mpofu, Malema se prokureur Tumi Mokwena, voormalige Muvhango-aktrise Lerato Moloi en voormalige premier van Limpopo Cassel Mathale was onder die gaste. Malema, sy seun Ratanang en sy ouma het omstreeks 13:00 opgedaag, aldus die Sunday Times. ŉ Tweede partytjie vind Sondag voor Malema se ouma se huis plaas. Maroela Media het vroeër berig Matlala kom uit ‘n gesin wat baie gesteld is op hul privaatheid. Sy is ‘n rekenmeester.